Hoewel hy algemeen bekend is as die Afrikaner-Kommunis wat vir Nelson Mandela van die galg gered het, is bitter min bekend oor Bram Fischer die man. Fischer was ’n gerespekteerde senior advokaat by die Johannesburgse Balie, wat gekies het om hom by die onderdruktes te skaar en wat ondergronds gegaan het om by die gewapende stryd aan te sluit. Hy is op 5 November 1965 in hegtenis geneem nadat hy vir bykans tien maande op vlug was.
As afstammeling van ’n trotse Afrikanerfamilie, wat ’n eerste minister en ’n regterpresident van die Oranje-Vrystaat ingesluit het, was hy ’n onwaarskynlike held van die bevrydingstryd. Fischer was beginselvas ten opsigte van sy politieke oortuiginge en aangevuur deur sy onwrikbare integriteit en sy verbintenis tot die droom van ’n nie-rassige demokrasie, maar ook ’n humoristiese, opgewekte mens en ’n toegewyde gesinsman vir sy vrou en kinders.
Die opvoering het in 2013 ’n silwer Standard Bank Ovation-prys gewen met die première van die Engelse weergawe by die Nasionale Kunstefees in Grahamstad. Dit is in 2014 bekroon met die Adelaide Tambo-prys vir menseregte in die kunste.
Die teks word aangevul met ’n voorwoord deur adv. George Bizos, ’n inleiding deur die dramaturg waarin hy vertel oor die pad wat daartoe gelei het dat hy die drama geskryf het en ’n nawoord deur Yvonne Malan, getiteld “Die krag van morele moed”.
Harry Kalmer is ’n bekroonde skrywer en regisseur van Johannesburg wat al meer as 20 dramas geskryf het en ook fiksie gepubliseer het.